CELEX: 32017D1385
Language: sk
Date: 2017-07-25 00:00:00
Title: Rozhodnutie Rady (SZBP) 2017/1385 z 25. júla 2017, ktorým sa mení rozhodnutie (SZBP) 2015/778 o vojenskej operácii Európskej únie v južnej časti centrálneho Stredozemia (operácia EUNAVFOR MED SOPHIA)

26.7.2017   
            
            
               SK
            
            
               Úradný vestník Európskej únie
            
            
               L 194/61
            
         ROZHODNUTIE RADY (SZBP) 2017/1385
   z 25. júla 2017,
   ktorým sa mení rozhodnutie (SZBP) 2015/778 o vojenskej operácii Európskej únie v južnej časti centrálneho Stredozemia (operácia EUNAVFOR MED SOPHIA)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 42 ods. 4 a článok 43 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:
   
               (1)
            
            
               Rada 18. mája 2015 prijala rozhodnutie (SZBP) 2015/778 (1).
            
         
               (2)
            
            
               Rada 20. júna 2016 prijala rozhodnutie (SZBP) 2016/993 (2), ktorým sa rozhodnutie (SZBP) 2015/778 zmenilo tak, že sa mandát operácie EUNAVFOR MED SOPHIA predĺžil do 27. júla 2017 a rozšíril o dve podporné úlohy, a to budovanie kapacít a výcvik líbyjskej pobrežnej stráže a námorníctva a prispievanie k výmene informácií a vykonávaniu zbrojného embarga OSN na šírom mori pri pobreží Líbye.
            
         
               (3)
            
            
               Rada 19. decembra 2016 prijala rozhodnutie (SZBP) 2016/2314 (3), ktorým sa posilnilo oprávnenie udelené operácii EU NAVFOR MED SOPHIA na výmenu informácií s príslušnými aktérmi.
            
         
               (4)
            
            
               3. februára 2017 sa v Maltskom vyhlásení členov Európskej rady o vonkajších aspektoch migrácie: riešenie problému trasy cez centrálne Stredozemie potvrdilo, že pozornosť sa bude prioritne venovať najmä výcviku, vybaveniu a podpore líbyjskej národnej pobrežnej stráže a iných relevantných agentúr, ako aj ďalšiemu úsiliu o narušenie obchodného modelu prevádzačov prostredníctvom posilnenej operačnej činnosti, a to v rámci integrovaného prístupu zahŕňajúceho Líbyu a ďalšie krajiny na tejto trase, ako aj príslušných medzinárodných partnerov, zaangažované členské štáty, misie a operácie SBOP, Europol a Európsku agentúru pre pohraničnú a pobrežnú stráž (Frontex).
            
         
               (5)
            
            
               Rada 6. februára 2017 vo svojich záveroch o Líbyi uviedla, že operácia EUNAVFOR MED SOPHIA sa bude aj naďalej sústreďovať na narušovanie obchodného modelu sietí prevádzačov a obchodníkov s ľuďmi; okrem toho bude naďalej plniť svoje dve podporné úlohy.
            
         
               (6)
            
            
               Príspevok operácie EUNAVFOR MED SOPHIA k výmene informácií môže tiež prispieť k vykonávaniu rezolúcií Bezpečnostnej rady OSN (ďalej len „BR OSN“) č. 2146 (2014) a BR OSN č. 2362 (2017).
            
         
               (7)
            
            
               Bezpečnostná rada OSN 12. júna 2017 obnovila rezolúciou BR OSN č. 2357 (2017) povolenia udelené v rezolúcii BR OSN č. 2292 (2016), ktorá sa týka prísneho uplatňovania zbrojného embarga na šírom mori pri pobreží Líbye.
            
         
               (8)
            
            
               Európska rada 23. júna 2017 vo svojich záveroch zdôraznila najmä skutočnosť, že narušenie obchodného modelu prevádzačov a obchodníkov s ľuďmi je aj naďalej kľúčovým cieľom a že hlavným prvkom prístupu EÚ v tomto ohľade je poskytovanie výcviku a vybavenia líbyjskej pobrežnej stráži.
            
         
               (9)
            
            
               Politický a bezpečnostný výbor sa 4. júla 2017 na základe strategického preskúmania operácie dohodol, že mandát operácie EUNAVFOR MED SOPHIA sa predĺži do 31. decembra 2018.
            
         
               (10)
            
            
               Rozhodnutie (SZBP) 2015/778 by sa malo zodpovedajúcim spôsobom zmeniť.
            
         
               (11)
            
            
               V súlade s článkom 5 Protokolu č. 22 o postavení Dánska, ktorý je pripojený k Zmluve o EÚ a Zmluve o fungovaní Európskej únie (ZFEÚ), sa Dánsko nezúčastňuje na vypracovaní a vykonávaní rozhodnutí a opatrení Európskej únie s obrannými dôsledkami. Dánsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu a neprispieva na financovanie tejto operácie,
            
         PRIJALA TOTO ROZHODNUTIE:
   Článok 1
   Rozhodnutie (SZBP) 2015/778 sa mení takto:
   
               1.
            
            
               V článku 2 ods. 4 sa posledná veta nahrádza takto:
               „Takéto údaje, ako aj údaje týkajúce sa plavidiel a vybavenia, ktoré tieto osoby využívajú, a relevantné informácie získané pri vykonávaní tejto základnej úlohy sa môžu zasielať príslušným orgánom presadzovania práva členských štátov a príslušným orgánom Únie.“
            
         
               2.
            
            
               V článku 2a sa dopĺňa tento odsek:
               „4a.   Na účely podpornej úlohy uvedenej v odseku 1 sa zavedie monitorovací mechanizmus v úzkej koordinácii s ostatnými relevantnými zainteresovanými stranami.“
            
         
               3.
            
            
               V článku 2b sa dopĺňa tento odsek:
               „4.   Operácia EUNAVFOR MED SOPHIA okrem toho v oblasti operácie a v rámci svojich prostriedkov a spôsobilostí vykonáva činnosti dohľadu a zhromažďuje informácie o nedovolenom obchodovaní vrátane informácií o rope a iných nezákonných exportoch, ktoré sú v rozpore s rezolúciou BR OSN č. 2146 (2014) a rezolúciou BR OSN č. 2362 (2017), čím prispieva k zlepšeniu prehľadu o situácii a k námornej bezpečnosti v centrálnom Stredozemí. Informácie získané v tomto kontexte sa môžu sprístupniť legitímnym líbyjským orgánom a príslušným orgánom presadzovania práva členských štátov a príslušným orgánom Únie.“
            
         
               4.
            
            
               V článku 11 sa dopĺňa tento odsek:
               „4.   Referenčná suma na spoločné náklady operácie EUNAVFOR MED SOPHIA na obdobie od 28. júla 2017 do 31. decembra 2018 je 6 000 000 EUR. Percentuálny podiel referenčnej sumy uvedený v článku 25 ods. 1 rozhodnutia (SZBP) 2015/528 je 0 % na strane viazaných aj platobných rozpočtových prostriedkov.“
            
         
               5.
            
            
               V článku 13 sa druhý odsek nahrádza takto:
               „Operácia EUNAVFOR MED SOPHIA sa končí 31. decembra 2018.“
            
         Článok 2
   Toto rozhodnutie nadobúda účinnosť dňom jeho prijatia.
   
      V Bruseli 25. júla 2017
      
         
            Za Radu
         
         
            predseda
         
         M. MAASIKAS
      
   
   
      (1)  Rozhodnutie Rady (SZBP) 2015/778 z 18. mája 2015 o vojenskej operácii Európskej únie v južnej časti centrálneho Stredozemia (operácia EUNAVFOR MED SOPHIA) (Ú. v. EÚ L 122, 19.5.2015, s. 31).
   
      (2)  Rozhodnutie Rady (SZBP) 2016/993 z 20. júna 2016, ktorým sa mení rozhodnutie (SZBP) 2015/778 o vojenskej operácii Európskej únie v južnej časti centrálneho Stredozemia (operácia EUNAVFOR MED SOPHIA) (Ú. v. EÚ L 162, 21.6.2016, s. 18).
   
      (3)  Rozhodnutie Rady (SZBP) 2016/2314 z 19. decembra 2016, ktorým sa mení rozhodnutie (SZBP) 2015/778 o vojenskej operácii Európskej únie v južnej časti centrálneho Stredozemia (operácia EUNAVFOR MED SOPHIA) (Ú. v. EÚ L 345, 20.12.2016, s. 62).